b'\n_START_ARTICLE_\nTrickster\n_START_PARAGRAPH_\nI studiet af myter, folkesagn og religion er en trickster (lurendrejer, drillepind) en gud, gudinde, \xc3\xa5nd, helt eller antropomorft dyr, der spiller puds og bryder normale regler og normer for opf\xc3\xb8rsel, som regel med omfattende skader til f\xc3\xb8lge.\n_START_SECTION_\nMytologi\n_START_PARAGRAPH_\nTrickster-guden bryder gudernes og naturens love, nogle gange af ondskabsfuldhed, men som regel med en effekt, der i sidste ende er positiv. Lovbruddene har som regel form af spilopper eller tyveri. Trickstere kan v\xc3\xa6re b\xc3\xa5de snu, t\xc3\xa5belige eller begge dele; de er ofte ganske morsomme, selv n\xc3\xa5r de opfattes som hellige eller som agenter for vigtige kulturelle opgaver._NEWLINE_I mange kulturer, s\xc3\xa5som i gr\xc3\xa6ske eller nordiske myter, er tricksteren og helten ofte kombineret. I den gr\xc3\xa6ske mytologi stjal Prometheus ilden fra guderne, og gav den til mennesket, og er s\xc3\xa5ledes snarere en kulturel helt end en trickster._NEWLINE_Tricksteren kan ofte \xc3\xa6ndre form og k\xc3\xb8n. For eksempel kan Loke, trickster i den nordiske mytologi, skifte k\xc3\xb8n og endda blive gravid.\n_START_SECTION_\nArketype\n_START_PARAGRAPH_\nTricksteren er et eksempel p\xc3\xa5 en jungiansk arketype. Narren bruges som tarotkort, og jokeren genfindes i spillekort. I moderne litteratur overlever tricksteren som en arketypisk personlighed, men dog langt fra altid som overnaturlig eller guddommelig._NEWLINE_I folkesagn findes tricksteren som en snu, ford\xc3\xa6gtig person eller skabning, der fors\xc3\xb8ger at overleve verdens farer og udfordringer gennem snyd og bedrag. I mange eventyr v\xc3\xa6lger kongen at finde en mand til sin datter ved at p\xc3\xa5tvinge bejlerne en r\xc3\xa6kke pr\xc3\xb8velser. Ingen af de st\xc3\xa6rke og modige riddere eller prinser klarer pr\xc3\xb8verne, men til sidst kommer en fattig og simpel bonde. Med snuhed og bedrag i stedet for kamp undg\xc3\xa5r eller snyder han uhyrer og modstandere, og bliver dermed den usandsynlige kandidat, der overvinder pr\xc3\xb8velserne og f\xc3\xa5r pr\xc3\xa6mien. Moderne udgaver af disse er Snurre Snup, Charlie Chaplins vagabond-figur, \xc3\xa5nden i Disneys tegnefilm om Aladdin eller hovedpersonens "alter ego" i filmen The Mask med Jim Carrey, hvor referencen til tricksteren g\xc3\xb8res eksplicit.'